[pic] | KOMISIA EURÓPSKYCH SPOLOČENSTIEV |

Brusel, 29.6.2006

KOM(2006) 351 v konečnom znení

2006/0115 (CNS)

Návrh

NARIADENIE RADY

ktorým sa menia a dopĺňajú stanovy spoločného podniku Galileo uvedené v prílohe k nariadeniu Rady (ES) č. 876/2002

(predložený Komisiou)

ODÔVODNENIE

KONTEXT NÁVRHU |

110 | Dôvody a ciele návrhu Cieľom tohto návrhu je zmeniť a doplniť stanovy spoločného podniku Galileo na účel stanovenia ukončenia jeho činnosti k 31. decembru 2006. |

120 | Všeobecný kontext 1) Program GALILEO. Cieľom programu GALILEO je vytvoriť prvú svetovú rádionavigačnú a lokalizačnú satelitnú infraštruktúru, ktorá bola špeciálne navrhnutá na civilné ciele. Program má technologickú, politickú a zároveň aj ekonomickú dimenziu. Program zahŕňa tieto štyri po sebe idúce fázy: fázu definície, ktorá sa odohrala v období rokov 1999 až 2001 a počas ktorej bola navrhnutá architektúra systému a boli určené služby, ktoré bude systém ponúkať; fázu vývoja a overovania, ktorá mala pôvodne trvať od roku 2002 do roku 2005 a ktorá zahŕňa vývoj satelitov a pozemných zložiek systému, ako aj skúšobnú prevádzku na obežnej dráhe; fáza rozvinutia, ktorá mala pôvodne pokryť obidva roky 2006 a 2007 spolu s konštrukciou a vypustením satelitov, ako aj kompletným vybudovaním pozemnej časti infraštruktúry; fázu prevádzky, ktorá mala pôvodne začať v roku 2008 a zahŕňa riadenie systému, ako aj jeho údržbu a nepretržité zdokonaľovanie. 2) Spoločný podnik Galileo. Spoločný podnik Galileo bol vytvorený nariadením Rady (ES) č. 876/2002 z 21. mája 2002 na základe ustanovení článku 171 zmluvy v záujme úspešnej realizácie vývojovej fázy a prípravy ďalších fáz programu GALILEO. Jeho zakladajúcimi členmi sú Európska komisia a Európska vesmírna agentúra. Jeho členom je aj jeden čínsky a jeden izraelský štátny podnik. Prostredníctvom zvolenej formy sa zabezpečuje jednotné a efektívne riadenie programu. Spoločný podnik GALILEO má dve hlavné úlohy. Po prvé riadi a koordinuje potrebné výskumné a vývojové akcie. Na tento účel uzatvoril zmluvu s Európskou vesmírnou agentúrou, ktorej bola zverená realizácia týchto akcií. Rozvíja aj činnosti súvisiace s aplikáciami a službami, ktoré GALILEO bude môcť ponúknuť. Po druhé riadi výberové konanie budúceho koncesionára systému. Tento nadobúdateľ bude mať za úlohu riadiť fázy rozvinutia a prevádzky, poskytnúť potrebný súkromný kapitál a zabezpečiť obchodný úspech prevádzky. 3) Úrad pre dohľad Európsky úrad pre dohľad nad GNSS (ďalej len „úrad pre dohľad“) bol vytvorený nariadením Rady (ES) č. 1321/2004 z 12. júla 2004 o štruktúrach riadenia európskych programov satelitnej rádiovej navigácie. Od leta 2005 sa postupne zavádza a plne operatívny bude v priebehu roka 2006. Jeho cieľom je zabezpečiť riadenie verejných záujmov týkajúcich sa európskych programov satelitnej rádionavigácie EGNOS a GALILEO a hrať úlohu koncesného úradu voči budúcemu koncesionárovi. Treba poznamenať, že obidva systémy EGNOS a GALILEO budú patriť úradu pre dohľad a že ich majetok zostane plne verejným: koncesionárovi sa postúpi len riadenie fáz rozvinutia a prevádzky na obdobie predstavujúce rádovo dvadsať rokov. 4) Obdobie existencie spoločného podniku Galileo ustanovené stanovami v ich súčasnom znení. Spoločný podnik Galileo, ktorý bol vytvorený na účel úspešnej realizácie vývojovej fázy, má dĺžku existencie, ktorá sa kryje s dĺžkou tejto fázy, ktorá mala pôvodne trvať od roku 2002 do roku 2005 vrátane. Prvým odsekom článku 20 stanov spoločného podniku priložených k nariadeniu Rady č. 876/2002 sa ustanovuje, že „spoločný podnik sa zakladá na obdobie štyroch rokov od uverejnenia týchto stanov v Úradnom vestníku Európskych spoločenstiev“. Keďže boli stanovy uverejnené v Úradnom vestníku 28. mája 2002, obdobie štyroch rokov uvedené v citovanom texte uplynie 28. mája 2006 o polnoci. V záujme toho, aby sa zohľadnilo prípadné predĺženie vývojovej fázy, sa však v článku 20 ods. 2 stanov uvádza: „Podľa pokroku pri plnení úloh spoločného podniku definovaných v článku 2 sa toto obdobie môže predĺžiť na základe zmeny týchto stanov v súlade s ustanoveniami článku 23. Toto obdobie sa v každom prípade môže predĺžiť dovtedy, kým sa nesplnia záväzky vyplývajúce z dohody uvedenej v článku 3.“ Článkom 3 stanov sa zase ustanovuje, že spoločný podnik uzatvorí s Európskou vesmírnou agentúrou dohodu, na základe ktorej „...ju poveruje vykonávaním činností požadovaných počas vývojovej fázy týkajúcich sa segmentu kozmického priestoru a zemského segmentu, ktoré súvisia so systémom...“. Z týchto textov vyplýva, že existencia spoločného podniku sa musí predĺžiť až do zavŕšenia požadovaných činností počas vývojovej fázy, pokiaľ ide o vesmírnu a pozemnú časť systému, čiže v skutočnosti do zavŕšenia vývojovej fázy. Dôležitosť tohto predĺženia súvisí so skutočnosťou, že dĺžka existencie spoločného podniku sa kryje s dĺžkou vývojovej fázy, ako bolo uvedené vyššie. |

130 | Súčasné ustanovenia týkajúce sa návrhu 1) Nutnosť zmeniť a doplniť stanovy spoločného podniku s cieľom ukončiť jeho existenciu pred zavŕšením vývojovej fázy. V súčasnom stave programu GALILEO vývojová fáza nebude dokončená pred koncom roka 2008. Až vtedy budú operatívne všetky štyri satelity, ktoré Európska vesmírna agentúra skonštruuje a vypustí v rámci tzv. fázy „skúšobnej prevádzky na obežnej dráhe“. Spustenie týchto štyroch satelitov zodpovedá zavŕšeniu vesmírnej časti vývojovej fázy a predpokladom pre ich operatívny charakter je, že spustená bude aj pozemná časť tejto fázy. Z toho vyplýva, že za súčasného stavu týchto stanov by spoločný podnik Galileo nemal ukončiť svoju činnosť pred koncom roka 2008, čo predstavuje približne o tri roky dlhšie trvanie, ako bolo pôvodne plánované. Predĺženie existencie spoločného podniku po roku 2006 sa javí ako zbytočné a nákladné, keďže úrad pre dohľad bude schopný v priebehu roka 2006 postupne prebrať a realizovať všetky činnosti, ktoré v súčasnosti vykonáva spoločný podnik. Rovná sa to zdvojnásobeniu štruktúr a nákladov, zatiaľ čo sa navyše ukazuje, že vývojová fáza programu bude stáť viac, ako sa pôvodne predpokladalo. Úrad pre dohľad bude mať do konca roku 2006 k dispozícii potrebné prostriedky, najmä pokiaľ ide o personál, na dokončenie úloh spoločného podniku, čiže na to, aby zrealizoval do konca vývojovú fázu programu a pripravil jeho ďalšie fázy. Na to, aby úrad pre dohľad mohol prebrať činnosti spoločného podniku optimálnym spôsobom, bolo by vhodné, aby obidve štruktúry niekoľko mesiacov existovali súbežne a aby bol úrad pre dohľad počas tohto obdobia úzko pridružený k činnostiam spoločného podniku. Tento podnik totiž získal skúsenosti a má množstvo poznatkov, ktoré treba nevyhnutne postúpiť úradu pre dohľad. Ide najmä o rokovania o koncesnej zmluve, v ktorých má spoločný podnik pokračovať a ktoré má zavŕšiť v priebehu roka 2006. Je preto opodstatnené ustanoviť, že spoločný podnik ukončí svoje činnosti k 31. decembru 2006 a následne sa zruší. Je preto potrebné zmeniť a doplniť stanovy spoločného podniku Galileo, aby bolo možné ustanoviť ukončenie činností tohto podniku k 31. decembru 2006. Príslušná zmena a doplnenie pozostáva zo zrušenia citovaných ustanovení článku 20 stanov spoločného podniku a z ich nahradenia novým článkom 20 v tomto znení: „Spoločný podnik sa zakladá na obdobie, ktoré začína 28. mája 2002 a ktoré skončí 31. decembra 2006. “ Pokračovanie činností spoločného podniku až do 31. decembra 2006 nemá finančný dosah na rozpočet Spoločenstva na rok 2006. Financovanie činností spoločného podniku na celý rok je už totiž ustanovené v schválenom rozpočte Spoločenstva. 2) Nutnosť zmeniť a doplniť stanovy spoločného podniku na účel opravy nesprávneho použitia slova „kapitál“. V článku 1 stanov spoločného podniku Galileo sa uvádza slovo „kapitál“ päťkrát a v článku 8 jedenkrát na označenie finančných prostriedkov, ktoré dávajú k dispozícii spoločnému podniku jeho členovia. Toto označenie je nesprávne, keďže nezodpovedá skutočnej ekonomickej povahe príslušných súm. Príspevky členov spoločnému podniku sa totiž vyplácajú nenávratne a nevyplýva z nich žiadna protihodnota, pretože pri rozpustení spoločného podniku sa hmotný aj nehmotný majetok, ktorý vlastní, bezplatne postúpi úradu pre dozor podľa ustanovení článku 3 ods. 1 nariadenia Rady č. 1321/2004. Tieto príspevky sú v skutočnosti peňažné alebo nepeňažné príspevky pre výskumný program, pričom spoločný podnik má minúť všetky sumy, ktoré má k dispozícii, a je neziskový. V záujme odstránenia nejednoznačnosti súvisiacej s povahou prostriedkov, ktoré sa spoločnému podniku dávajú k dispozícii, je preto potrebné ešte predtým, ako zanikne, opraviť tieto stanovy a na jednotlivých miestach v texte nahradiť slovo „kapitál“ slovami „príspevok“ alebo „prostriedky“. 3) Nutnosť zmeniť a doplniť stanovy spoločného podniku s cieľom umožniť mu financovať dodatočné náklady na vývojovú fázu. V článku 1 ods. 4 druhom pododseku stanov spoločného podniku Galileo sa uvádza, že finančný príspevok zakladajúcich členov spoločného podniku predstavuje 520 miliónov eur pre Európske spoločenstvo a 50 miliónov eur pre Európsku vesmírnu agentúru. Tieto údaje vyplývajú z pôvodného odhadu nákladov na vývojovú fázu programu, konkrétne 1,1 miliardy eur. Dnes už je isté, že skutočné náklady na vývojovú fázu budú približne o 400 miliónov eur vyššie ako náklady, ktoré boli pôvodne plánované na 1,1 miliardy eur. V záujme toho, aby sa spoločnému podniku umožnilo financovať sčasti tieto dodatočné náklady ešte pred jeho zánikom 31. decembra 2006, je teda potrebné zmeniť a doplniť stanovy spoločného podniku a na koniec predmetného druhého pododseku pridať túto vetu: „Podľa potreby môžu (zakladajúci členovia) prispieť dodatočnými príspevkami na financovanie vývojovej fázy.“ 4) Postup zmeny a doplnenia stanov spoločného podniku. Postup zmeny a doplnenia stanov spoločného podniku Galileo vyplýva z ustanovení článku 23 stanov tohto podniku, v ktorých sa uvádza: „Každý člen spoločného podniku môže správnej rade predložiť návrhy na zmeny a doplnenia týchto stanov. Ak správna rada súhlasí s týmito návrhmi väčšinou 75 % hlasov, Komisia predloží Rade návrh na ich schválenie v súlade s postupom uvedeným v prvom pododseku článku 172 Zmluvy o založení Európskeho spoločenstva.“ Pokiaľ ide o prvý pododsek článku 172 zmluvy, jeho text znie: „Rada prijme kvalifikovanou väčšinou na návrh Komisie a po porade s Európskym parlamentom a Hospodárskym a sociálnym výborom ustanovenia uvedené v článku 171.“ Keďže sa článkom 171 zmluvy ustanovuje zakladanie spoločných podnikov Spoločenstvom, z uvedeného vyplýva, že postup zmeny a doplnenia stanov spoločného podniku je, potom ako Komisia predloží návrh na zmenu a doplnenie, rovnaký ako postup pri zakladaní spoločného podniku. Príslušné nariadenie musí schváliť Rada. Komisia však môže predložiť návrh nariadenia, ktorým sa menia a dopĺňajú stanovy spoločného podniku, len ak správna rada spoločného podniku najskôr schváli príslušné zmeny a doplnenia 75 % väčšinou hlasov. V tomto prípade Komisia zastupujúca Európske spoločenstvo, zakladajúceho člena spoločného podniku, predložila správnej rade spoločného podniku predmetný návrh zmien a doplnení a tento bod bol zapísaný do programu zasadnutia správnej rady 2. júna 2006. V súlade s ustanoveniami článku 3 tretí pododsek nariadenia Rady č. 876/2002 Komisia tento istý bod predložila najskôr dozornej rade spoločného podniku. Na zasadnutí 13. marca 2006 dozorná rada prijala navrhované zmeny a doplnenia. Následne 2. júna 2006 správna rada spoločného podniku prijala tieto zmeny a doplnenia požadovanou väčšinou. Z toho vyplýva, že Komisia je teraz oprávnená navrhnúť Rade prijatie zmien a doplnení stanov, o ktoré ide. |

141 | Súlad s inými politikami a cieľmi Únie Neuplatňuje sa. |

KONZULTÁCIA SO ZAINTERESOVANÝMI STRANAMI A HODNOTENIE DOSAHU |

Konzultácia so zainteresovanými stranami |

219 | Neuplatňuje sa. |

Získavanie a využívanie odborných posudkov |

229 | Vypracovanie externého odborného posudku nebolo potrebné. |

230 | Hodnotenie dosahu Iné riešenie pre dosiahnutie želaného výsledku, ako zmeniť a doplniť príslušné nariadenie, neexistuje. Dosah ukončenia činností spoločného podniku je slabý, keďže tieto činnosti preberie Európsky úrad pre dohľad nad GNSS. |

PRÁVNE ASPEKTY NÁVRHU |

305 | Zhrnutie navrhovaných opatrení Je vhodné ukončiť existenciu spoločného podniku Galileo k 31. decembru 2006. Na to je potrebné zmeniť a doplniť stanovy spoločného podniku. Takisto je potrebné zmeniť a doplniť stanovy spoločného podniku, aby bolo možné zmeniť nesprávne použitie slova „kapitál“ v stanovách a aby spoločný podnik mohol financovať dodatočné náklady na vývojovú fázu. Postup zmeny a doplnenia stanov zahŕňa predbežné etapy, ktoré v tomto prípade boli dodržané; završuje ho schválenie nariadenia Radou. |

310 | Právny základ Právny základ sa uvádza vyššie. |

329 | Zásada subsidiarity Návrh sa týka oblasti, ktorá patrí do výlučnej právomoci Spoločenstva. Zásada subsidiarity sa teda neuplatňuje. |

Zásada proporcionality Návrh je v súlade so zásadou proporcionality z týchto dôvodov. |

331 | Navrhované zmeny a doplnenia neprekračujú rámec toho, čo je potrebné. |

332 | Nemajú za následok zvýšenie nákladov. |

Výber nástrojov |

341 | Navrhované nástroje: nariadenie. |

342 | Iné nástroje by neboli primerané z týchto dôvodov. Nariadenie je možné zmeniť a doplniť výlučne nariadením. |

VPLYV NA ROZPOčET |

409 | Návrh nemá vplyv na rozpočet Spoločenstva. |

DOPLňUJÚCE INFORMÁCIE |

520 | Zrušenie platných právnych predpisov Prijatie návrhu bude mať za následok zrušenie platnosti niektorých právnych predpisov. |

Preskúmanie/revízia/doložka o ukončení platnosti |

533 | Návrh obsahuje doložku o ukončení platnosti celého právneho predpisu alebo jeho časti v prípade, že sú splnené stanovené podmienky. |

F-11695 |

2006/0115 (CNS)

Návrh

NARIADENIE RADY

ktorým sa menia a dopĺňajú stanovy spoločného podniku Galileo uvedené v prílohe k nariadeniu Rady (ES) č. 876/2002

RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 171,

so zreteľom na návrh Komisie[1],

so zreteľom na stanovisko Európskeho parlamentu[2],

so zreteľom na stanovisko Európskeho hospodárskeho a sociálneho výboru[3],

keďže:

1. Spoločný podnik Galileo bol vytvorený nariadením Rady (ES) č. 876/2002 z 21. mája 2002[4] v záujme úspešnej realizácie vývojovej fázy a prípravy ďalších fáz programu GALILEO.

2. Článkom 20 stanov spoločného podniku Galileo sa ustanovuje, že dĺžka existencie spoločného podniku sa kryje s dĺžkou vývojovej fázy, ktorá mala pôvodne trvať od roku 2002 do roku 2005 vrátane.

3. V súčasnom stave programu GALILEO však vývojová fáza nebude dokončená pred koncom roka 2008. Z toho vyplýva, že za súčasného stavu týchto stanov by spoločný podnik Galileo nemal ukončiť svoju činnosť pred koncom roka 2008, čo predstavuje približne o tri roky dlhšie trvanie, ako bolo pôvodne plánované.

4. Avšak, predĺženie existencie spoločného podniku Galileo po roku 2006 sa javí ako zbytočné a nákladné, keďže Európsky úrad pre dohľad nad GNSS, vytvorený nariadením Rady (ES) č. 1321/2004 z 12. júla 2004[5], bude schopný v priebehu roka 2006 postupne prebrať a realizovať všetky činnosti, ktoré v súčasnosti vykonáva spoločný podnik.

5. Na to, aby Európsky úrad pre dohľad nad GNSS mohol prebrať činnosti spoločného podniku optimálnym spôsobom, by však bolo vhodné, aby obidve štruktúry niekoľko mesiacov existovali súbežne a aby bol Európsky úrad pre dohľad počas tohto obdobia úzko pridružený k činnostiam spoločného podniku. Za týchto podmienok sa javí ako vhodné ustanoviť, že spoločný podnik ukončí svoje činnosti 31. decembra 2006.

6. Ustanovenia článku 20 stanov spoločného podniku Galileo preto treba zmeniť a doplniť.

7. Okrem toho, aby sa opravilo nesprávne použitie pojmu „kapitál“ v stanovách spoločného podniku a aby sa odstránila nejednoznačnosť o skutočnej ekonomickej povahe prostriedkov, ktoré spoločnému podniku dávajú k dispozícii jeho členovia, treba zmeniť a doplniť stanovy spoločného podniku a v ustanoveniach článkov 1 a 8 stanov nahradiť pojem „kapitál“ pojmami „príspevok“ alebo „prostriedky“.

8. Navyše sa v článku 1 stanov spoločného podniku v jeho súčasnom znení uvádza príspevky zakladajúcich členov podniku, ktorých sumy sa vypočítali na základe pôvodného odhadu nákladov na vývojovú fázu. V týchto sumách nie sú započítané dodatočné náklady na túto fázu. Z tohto dôvodu, aby spoločný podnik mohol financovať dodatočné náklady na vývojovú fázu, treba zmeniť a doplniť stanovy spoločného podniku, aby zakladajúci členovia podniku mohli podľa potreby prispieť doplňujúcimi príspevkami.

9. Postup zmeny a doplnenia stanov spoločného podniku Galileo ustanovený článkom 23 týchto stanov zahŕňa po schválení navrhovaných zmien a doplnení správnou radou spoločného podniku schválenie nariadenia Radou podľa toho istého postupu ako pri zakladaní spoločného podniku.

10. Správna rada spoločného podniku prijala predmetné zmeny a doplnenia článku 20 stanov podniku na zasadnutí 2. júna 2006 a Rada teda môže prijať nariadenie, ktorým sa v stanovách spoločného podniku Galileo vykonávajú tieto zmeny a doplnenia,

PRIJALA TOTO NARIADENIE:

Článok 1

Stanovy spoločného podniku Galileo priložené k nariadeniu (ES) č. 876/2002 sa menia a dopĺňajú takto:

(1) Článok 1 ods. 4 sa mení a dopĺňa takto:

(a) prvá veta v prvom pododseku sa nahrádza touto vetou:

„Prostriedky spoločného podniku tvoria príspevky jeho členov.“

(b) druhý pododsek sa nahrádza takto:

„Zakladajúci členovia upíšu svoje podiely na finančné príspevky do výšky súm uvedených v ich príslušných záväzkoch: 520 miliónov eur pre Európske spoločenstvo a 50 miliónov eur pre Európsku vesmírnu agentúru. Môžu podľa potreby prispieť dodatočnými príspevkami na financovanie vývojovej fázy.“

(c) prvá veta vo štvrtom pododseku sa nahrádza touto vetou:

„Správna rada rozhodne o výške týchto príspevkov, ktoré sa majú poskytnúť v pomere k podielu na finančné príspevky, ktoré upísal každý člen.“

(d) piaty pododsek sa nahrádza takto:

„Finančné záväzky spoločného podniku nepresiahnu výšku príspevkov, ktoré má k dispozícii.“

(2) V článku 8 ods. 1 písmene b) sa druhá veta nahrádza touto vetou:

„Každý člen spoločného podniku má počet hlasov v pomere k svojmu podielu upísaných príspevkov.“

(3) Článok 20 sa nahrádza takto:

„Článok 20

Spoločný podnik sa zakladá na obdobie, ktoré začína 28. mája 2002 a ktoré skončí 31. decembra 2006.“

Článok 2

Toto nariadenie nadobúda účinnosť [tretím] dňom po jeho uverejnení v Úradnom vestníku Európskej únie .

Toto nariadenie je záväzné vo svojej celistvosti a je priamo uplatniteľné vo všetkých členských štátoch.

V Bruseli

Za Radu

predseda

[1] Ú. v. EÚ C […], […], s. […].

[2] Ú. v. EÚ C […], […], s. […].

[3] Ú. v. EÚ C […], […], s. […].

[4] Ú. v. ES L 138, 28.5.2002, s. 1.

[5] Ú. v. EÚ L 246, 20.7.2004, s. 1.